## Pravilnik o tehničkim i mjeriteljskim zahtjevima za ovlašćivanje servisa za pripremu cilindričnih vodoravnih i okomitih spremnika za ovjeravanje

### NN 16/2014 (7.2.2014.), Pravilnik o tehničkim i mjeriteljskim zahtjevima za ovlašćivanje servisa za pripremu cilindričnih vodoravnih i okomitih spremnika za ovjeravanje

16 07.02.2014 Pravilnik o tehničkim i mjeriteljskim zahtjevima za ovlašćivanje servisa za pripremu cilindričnih vodoravnih i okomitih spremnika za ovjeravanje

DRŽAVNI ZAVOD ZA MJERITELJSTVO

334

Na temelju članka 8. stavak 5. Zakona o mjeriteljstvu (»Narodne novine« broj 163/03, 194/03 i 111/07), ravnatelj Državnog zavoda za mjeriteljstvo donosi

PRAVILNIK

O TEHNIČKIM I MJERITELJSKIM ZAHTJEVIMA ZA OVLAŠĆIVANJE SERVISA ZA PRIPREMU CILINDRIČNIH VODORAVNIH I OKOMITIH SPREMNIKA ZA OVJERAVANJE

I. OPĆE ODREDBE

Članak 1.

(1) Ovim se Pravilnikom propisuju tehnički, mjeriteljski i ostali zahtjevi koje mora ispunjavati pravna ili fizička osoba za obavljanje poslova pripreme cilindričnih vodoravnih i okomitih spremnika za ovjeravanje (u daljnjem tekstu: spremnici).

(2) Priprema spremnika za ovjeravanje podrazumijeva:

– pregled i po potrebi čišćenje spremnika,

– ispitivanje (premjeravanje spremnika),

– pisanje izvješća.

(3) Rješenje o ispunjavanju zahtjeva propisanih ovim Pravilnikom donosi Državni zavod za mjeriteljstvo (u daljnjem tekstu: Zavod).

(4) Pravna ili fizička osoba koja na temelju rješenja o ispunjavanju zahtjeva propisanih ovim Pravilnikom obavlja poslove iz stavka 1. ovog članka, u smislu ovog Pravilnika je ovlašteni servis.

Članak 2.

Ovlašteni servis obavlja poslove pripreme spremnika za premjeravanje, a Zavod odnosno ovlaštena pravna osoba ovjerava spremnike i izdaje tablice spremnika.

II. TEHNIČKI I MJERITELJSKI ZAHTJEVI KOJE MORA ISPUNJAVATI SERVIS

Članak 3.

Za obavljanje poslova iz članka 1. ovog Pravilnika pravna ili fizička osoba mora ispunjavati tehničke, mjeriteljske i ostale propisane zahtjeve koji se odnose na:

– mjeriteljsku opremu za ispitivanje (premjeravanje) spremnika;

– etalone, mjernu i pomoćnu opremu;

– prostorije za opremu i dokumentaciju;

– radnike;

– propisanu dokumentaciju.

Mjeriteljska oprema za ispitivanje spremnika

Članak 4.

Potrebna oprema za premjeravanje spremnika je:

1. za cilindrične okomite spremnike:

a) ako se premjeravanje obavlja metodom optičke triangulacije:

– elektronski teodolit, 2 komada, točnost 2×10-4 gona s potrebnom opremom,

– mjerna traka od 25 m, umjerena,

– dubinomjer 25 m, umjeren,

– termometar – umjeren (najmanji podjeljak ne smije biti veći od 0,2 °C),

– kontaktni termometar – umjeren (najmanji podjeljak ne smije biti veći od 0,2 °C),

– laserska oprema za teodolite,

– ultrazvučno mjerilo debljine stijenke,

– protočno mjerilo, najveća mjerna nesigurnost 0,2 %.

b) ako se premjeravanje obavlja metodom optičke referencijske linije:

– uređaj za mjerenje odstupanja po okomici,

– mjerna traka od 25 m, umjerena,

– dubinomjer 25 m, umjeren,

– termometar – umjeren (najmanji podjeljak ne smije biti veći od 0,2 °C),

– kontaktni termometar (najmanji podjeljak ne smije biti veći od 0,2 °C),

– laserska oprema za teodolite,

– ultrazvučno mjerilo debljine stjenke,

– protočno mjerilo, najveća mjerna nesigurnost 0,2 %.

c) ako se premjeravanje obavlja pojasnom metodom:

– mjerna traka od 25 m, umjerena,

– opružna vaga,

– »step-over«,

– namještač trake,

– stezaljka,

– dubinomjer 25 m, umjeren,

– termometar – umjeren (najmanji podjeljak ne smije biti veći od 0,2 °C),

– kontaktni termometar (najmanji podjeljak ne smije biti veći od 0,2 °C),

– ultrazvučno mjerilo debljine stjenke,

– protočno mjerilo, najveća mjerna nesigurnost 0,2 %,

– kao pomoćnu opremu nužno upotrebljavati skelu za mjerenje po obodu spremnika.

d) ako se premjeravanje obavlja metodom mjerenja unutarnjeg elektrooptičkog razmaka:

– EODR instrument (elektro-optical distance raning instrument), točnost 10-4 gona,

– laserska oprema sukladna IEC 825, može biti sastavni dio EODR instrumenta,

– baza – etalonska letva dužine 2 metra kojoj se dužina ne mijenja za više od ± 0.02 mm,

– dubinomjer 25 m, umjeren,

– termometar – umjeren (najmanji podjeljak ne smije biti veći od 0,2 °C),

– kontaktni termometar (najmanji podjeljak ne smije biti veći od 0,2 °C),

– ultrazvučno mjerilo debljine stijenke,

– protočno mjerilo, najveća mjerna nesigurnost 0,2 %.

2. za cilindrične vodoravne spremnike:

– ekstenzometar, umjeren,

– mjerna traka od 25 m, umjerena,

– mjerna traka 3 m,

– mjerna šipka 3 m, milimetarska podjela, umjerena,

– libela ili visak ili teodolit s letvom,

– termometar – umjeren (najmanji podjeljak ne smije biti veći od 0,2 °C),

– protočno mjerilo, najveća mjerna nesigurnost 0,2 % (za kombinirano premjeravanje spremnika).

Sva mjerna oprema mora biti redovito umjeravana te mora biti osigurana sljedivost mjerenja.

Članak 5.

Ovlašteni servis treba biti opremljen s elektroničkim računalom (PC) s mogućnošću povezivanja s bazom podataka Državnog zavoda za mjeriteljstvo (u daljnjemu tekstu: Zavod).

Članak 6.

Ovlašteni servis mora imati prostoriju koja zadovoljava sljedeće uvjete:

1. mora biti čista, suha i dovoljno prostrana za smještaj opreme,

2. mora biti zaštićena od izravna sunčeva utjecaja.

Članak 7.

Ovlašteni servis mora zapošljavati najmanje dva radnika koji obavljaju poslove pripreme spremnika za ovjeravanja.

Članak 8.

Servis mora imati ovu dokumentaciju:

1. registracijski akt,

2. dokaz o zapošljavanju radnika sukladno čl. 7 ovog Pravilnika,

3. propise iz područja ispitivanja i premjeravanja spremnika,

4. naputak proizvođača o upotrebi etalona, mjerne i pomoćne opreme,

5. naputak o održavanju i praćenju ispravnosti etalona, mjerne i pomoćne opreme,

6. akte o postupcima ispitivanja i ovjeravanja spremnika, obrasce zahtjeva za ovjeravanje spremnika, izvješća o ispitivanju spremnika i dr.,

7. popis etalona, ispitne opreme i pribora s tehničkim podacima i podacima o ovjeravanju, i/ili umjeravanju i ovjernicama i/ili potvrdama o umjeravanju.

Članak 9.

Servis obavlja sljedeće poslove:

1. obavlja pripremu za ovjeravanja,

2. obavještava Zavod o svakoj promjeni koja bi mogla utjecati na osposobljenost u ispunjavanju uvjeta propisanih ovim pravilnikom te upotrebljavati samo etalone, mjernu i pomoćnu opremu s valjanom ovjernicom ili potvrdom o umjeravanju,

3. kvartalno obavještava Zavod o obavljenim ispitivanjima (premjeravanjima) spremnika,

4. obavještava Zavod o obavljenim umjeravanjima etalona, odnosno ovjeravanjima mjerne i pomoćne opreme u roku koji nije duži od 30 dana nakon obavljenog umjeravanja odnosno ovjeravanja,

5. sudjeluje u usporedbenim mjerenjima na zahtjev Zavoda.

Članak 10.

Servis je dužan čuvati izvješća o ispitivanju na elektroničkom mediju ili u tiskanom obliku najmanje tri godine od dana ispitivanja (premjeravanja).

III. PRIJELAZNE I ZAVRŠNE ODREDBE

Članak 11.

Servisu koji ispunjava uvjete propisane ovim Pravilnikom izdaje se rješenje o ovlaštenju koje važi 3 (tri) godine od dana izvršnosti.

Članak 12.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/13-02/08
Urbroj: 558-02/1-14-1
Zagreb, 5. veljače 2014.

Ravnatelj
Državnog zavoda za mjeriteljstvo
Ismar Avdagić, dipl. iur., v. r.

Pravilnik, NN 16/2014-334